Slagnum um eignarhald DV frestað um eina viku Haraldur Guðmundsson og Sunna Karen Sigurþórsdóttir skrifa 30. ágúst 2014 08:00 Reynir Traustason , ritstjóri DV , var bjartsýnn fyrir fundinn og sagðist reikna með því að verða áfram ritstjóri . Vísir / Anton Aðalfundi DV ehf. var frestað um eina viku í gær þegar í ljós kom að ársreikningur félagsins hafði ekki legið fyrir í fimm daga eins og lög gera ráð fyrir . Fundurinn fór fram í litlu herbergi í kjallara Hótel Natura . Áður en hann hófst sagði Reynir Traustason , ritstjóri DV , stjórnarmaður og hluthafi í félaginu , að hann væri bjartsýnn á að hann yrði áfram ritstjóri . Stuttu seinna sagði Björn Leifsson , eigandi World Class og nýr hluthafi í DV , að hann hefði mætt einungis til að koma Reyni frá . Fundurinn stóð yfir í tvær og hálfa klukkustund . Á þeim tíma mátti sjá nokkra fundarmenn ganga hröðum skrefum inn og út úr salnum og blaðamenn DV , sem biðu í ofvæni eftir fréttum af framtíð miðilsins . Reynir Traustason segir hluthafa sem vilji sölsa undir sig blaðið hafa náð að fresta fundinum með því að gera ársreikning félagsins að ágreiningsefni . „ Stjórn DV er með álit lögmanns um að formaður stjórnarinnar , Þorsteinn Guðnason , hafi brotið lög í mjög mörgum tilvikum með því að selja eirikjonsson.is , verðlaust fyrirbæri , inn í DV fyrir hlutafé . Stjórnin ætlaði , til að fría sjálfa sig , að bakka út úr málinu , til að rifta kaupunum og leiðrétta ársreikninginn í samræmi við það , “ segir Reynir og heldur áfram : „ Þetta féllust þeir ekki á , hvorki hinn grunaði né fylgismenn hans . Við verðum því að leggja fram gamla ársreikninginn og takast svo á um málið á fundinum næsta föstudag , hvort fyrirtækið vilji kaupa þetta dót sem er einskis virði , “ segir Reynir . Sigurður G. Guðjónsson , lögmaður Þorsteins Guðnasonar , gefur lítið fyrir ásakanir Reynis um lögbrot . Hann segir Reyni og meirihluta stjórnarinnar hafa gerst sek um að selja ritstjóranum hlutabréf sem hafi áður verið seld öðrum eiganda félagsins og að í því felist refsivert athæfi . Hann segir klúður við vinnu við ársreikning DV hafa valdið því að fundinum var frestað og ásakar ristjórann um bolabrögð . „ Reynir Traustason átti 9,66 prósent í félaginu og hefði því ekki átt að geta farið með nema fimm prósent á fundinum . En af því að hann sat á stjórnarfundi DV fyrir aðalfundinn , þar sem var verið að véla um þessi mál , gat hann fengið meirihluta stjórnarinnar til að samþykkja að hlutabréfaeign hans dreifðist þannig til vina og vandamanna að þau nýttust að fullu á fundinum . Með þessu móti var Reynir og hirðin í kringum hann búin að tryggja sér væntanlega meirihluta á hluthafafundinum , “ segir Sigurður . Hann segir að allir hluthafar sem eigi fimm prósent eða meira í félaginu muni á næstu dögum framselja hlutabréf sín þannig að atkvæðisréttur þeirra nýtist að fullu . „ Þá verður Reynir Traustason kominn í algjöran minnihluta í félaginu , “ segir Sigurður . Reynir segir fundinn hljóta að enda með ósköpum . „ Ágreiningsmálið í félaginu er það hvort við ætlum að blessa lögbrotið meinta með því að leyfa þessu að ganga fram og svo er staðan mín , því það eru ákveðnir hluthafar sem vilja reka mig . Ég óttast ekki neitt og verð alveg sáttur við að fara ef ég þarf að fara . “